Työmarkkinajärjestöjen neuvottelut vaihtoehdosta hallituksen pakkolaeille ovat kariutuneet.

– Meillä olisi ollut edellytykset jatkaa, mutta työnantajapuoli EK totesi, että edellytyksiä ei ole, SAK:n puheenjohtaja Lauri Lyly kertoi aamukymmeneltä Etelärannassa.

Elinkeinoelämän keskusliitto syytti epäonnistumisesta SAK:laista Auto- ja kuljetusalojen liittoa AKT:ta, joka irtautui neuvotteluista viime torstaina.

– Ei ollut edellytyksiä jatkaa, koska kaikki eivät olleet mukana. Ei ole reilua, että yksi ryhmä eli AKT jättäytyy ulos, EK:n toimitusjohtaja Jyri Häkämies sanoi.

Häkämiehen mukaan on ollut aina edellytys, että AKT on keskitetyissä ratkaisuissa mukana, jotta Suomen vienti ja tuonti on turvattu.

– Kaikki tietävät, millainen avainryhmä AKT ja satamatyöntekijät ovat, Häkämies totesi.

EK:n lisäksi myös kuntatyönantajat edellyttivät kaikkien liittojen mukanaoloa. Palkansaajapuolen kannat repesivät, sillä myös korkeasti koulutettujen Akava oli työnantajajärjestöjen linjalla. SAK ja toimihenkilöjärjestö STTK olisivat sen sijaan halunneet jatkaa neuvotteluja.

Lyly: Vaihtoehdot eivät kelvanneet

SAK vieritti syyn neuvottelujen kariutumisesta EK:n niskaan. Lyly moitti, että työnantajilla ei ollut alun perinkään halua sopia työmarkkinaratkaisusta.

– Ihmettelen tätä tilannetta. Riittävään kattavuuteen olisi ollut mahdollista päästä, jos aikanaan olisi neuvottelutulokseen päästy, Lyly sanoi.

Hän kummasteli, miksi työnantajalle eivät kelvanneet SAK:n ehdottamat vaihtoehdot, kuten joustava lomarahamalli.

Siinä lomaraha olisi laskenut työttömyyden lisääntyessä ja noussut hyvän työllisyyden aikana.

Lyly ei ottanut kantaa siihen, kaatuivatko neuvottelut AKT:n takia. Hän kuitenkin myönsi, että neuvottelut todennäköisesti jatkuisivat vielä, jos AKT ei olisi irtautunut yhteiskuntasopimuksesta.

– Omituisena pidän sitä, että etukäteen sanotaan, että kaikkien pitää olla mukana, hän kuitenkin arvosteli.

SAK laski, että ilman AKT:täkin työmarkkinasopimuksen kattavuus olisi enimmillään voinut nousta 97 prosenttiin.

Häkämies: Eväät tällä erää syöty

Lylyn mukaan aika näyttää, onko tilanteesta tietä eteenpäin.

– Todennäköisesti normaali liittokierros on tulossa, ja liitot alkavat valmistautua nyt siihen.

EK viestitti, että hallituksen tulee toimia ja valita muut keinot talouden ja työllisyyden kääntämiseksi nousuun. Häkämiehen mukaan moneen kertaan kuopattuun yhteiskuntasopimukseen palaaminen ei näytä todennäköiseltä.

– Kyllä tällä erää eväät on syöty, valitettavasti. Kun mietitään Suomen talouden ja työllisyyden tilannetta, tätä olisi tarvittu, Häkämies sanoi.

Kokoomuksen eduskuntaryhmän puheenjohtaja Arto Satonen ilmoitti heti neuvottelujen kariuduttua, että hallituksen on syytä viedä pakkolakejaan eteenpäin.